शिक्षा भी वह सिस्टम है जिसका आउटपुट सेवा यानि सर्विस ही है। फिर कौन लोग इसे व्यापार बनाने में लगे हुए हैं। जिनका उद्देश्य ज्ञान बाँटना है, क्या वे इस तरह व्यापारी बन सकते हैं ! निश्चित तौर पर इसका उत्तर होगा नहीं। फिर कोई कैसे उम्मीद करे कि देश में इन सब चीजों का विकास हो पायेगा या इसका लाभ आम जनता तक पहुंच पायेगा। जहां 80 करोड़ से ज्यादा लोग खाने के लिए तरसते हों वहां शिक्षक जिसका पेशा सर्वाधिक पवित्र माना जाता है वो भी आम आदमी को लूटने में लगा हुआ है। लगता तो यही है कि वही लोग इस क्षेत्र को विशुद्ध व्यापार बनाने में लगे हुए हैं जिन्होंने मजबूरी में या अमीर बनने के लिए यह क्षेत्र चुना है। यह क्षेत्र उन लोगों के लिए है ही नहीं जो अमीर बनना चाहते हैं। इसलिए जो युवा इस क्षेत्र में आता है उसका मूल उद्देश्य ज्यादा से ज्यादा लोगों तक शिक्षा का प्रसार करना होना चाहिए न कि पैसे बटोरना। सब नफा बटोरने में लगे हुए हैं। महापण्डित राहुल सांकृत्यायन के शब्दों में –“नफा चोरी का एक परिष्कृत नाम है।”